'Opkikkerfabriek' in Pta oopgevlek | Maroela Media
Die Valke het Dinsdag op miljoene rande se onwettige skedule 6-middels by 'n perseel in die ooste van Pretoria afgekom.
Kapt. Ndivhuwo Mulamu, woordvoerder van die Valke, het gesê die Valke het op 'n wenk reageer en Dinsdagmiddag op 'n perseel in Domkragstraat in Silverton toegeslaan.
"Drie mans en 'n vrou is tydens die klopjag in hegtenis geneem vir die onwettige vervaardiging van opkikkers om sportmanne se prestasie te verbeter. Die polisie het ook steroïde, tablette, vloeistowwe en toerusting om tablette te vervaardig, gekry en daarop beslag gelê," het Mulamu gesê.
Die toerusting en opkikkers het 'n geskatte straatwaarde van R50 miljoen.
Die verdagtes, Hennie Jordan (46), Brentwood Luiters (31), Merrium Twala (37) en Frans Dikgale (31), het Woensdag vlugtig in die Pretoria-landdroshof verskyn op aanklagte wat verband hou met dwelms, dwelmhandel en die onwettige vervaardiging van medisyne.
Die saak is tot Vrydag uitgestel wanneer die verdagtes na verwagting om borgtog sal aansoek doen. Hulle bly in aanhouding tot dan.